Dink jy met jou gevoelens? (Emosionele redenasie) - Ver...
Dink jy met jou gevoelens? (Emosionele redenasie)
Dr Elizma van der Smit Mei 2019
Hierdie tipe denke is wanneer jy bloot jou negatiewe gevoelens glo, sonder om hulle eers te bevraagteken. Emosionele redenasie verwys na die aanvaarding van jou emosies as feite – iets wat hul glad nie is nie. Dit kan beskryf word as "ek voel dit; daarom moet dit waar wees".Natuurlik weet ons dat dit nie redelik is nie, maar tog is dit iets wat ons almal doen!
• Ek voel bang, daarom moet daar werklike gevaar wees.
• Ek voel dom, daarom moet dit waar wees dat ek wel dom is.
• Omdat jy soos 'n mislukking voel, is jy inderdaad 'n mislukking.
• Ten spyte daarvan dat jy al op verskeie wyses gedemonstreer het dat jy net so waardevol is as enigiemand anders, bly jy oortuig daarvan dat jy op een of ander manier waardeloos is - want jy kan net nie die kerngevoelens van waardeloosheid oorkom nie.
• Jy kan nie help om vet te voel nie, alhoewel jou dokter en diegene rondom jou vertel dat jou gewig gemaklik binne die normale lê. Jy weet dit eintlik en nog steeds ...
• In jou verhouding baklei jy geweldig teen gevoelens van jalousie en onsekerheid. Jy kan nie help om jou maat voortdurend van ontrouheid te beskuldig nie, al het hy/sy niks anders as toewyding aan jou getoon nie en jy het geen bewyse dat jy wel verraai is nie.
Hierdie tipe denke kan selfs ontwikkel tot obsessief-kompulsiewe gedrag. Byvoorbeeld, 'n persoon kan steeds vuil voel al het hy/sy binne die afgelope uur al twee keer gebad.
Emosionele redenerings kan ook lei tot selfvervullende profesieë, waardeur ons gedagtes uiteindelik die gedrag uitlok wat ons voorspel het. Byvoorbeeld, as jy dink: "Ek voel lelik en dom, so dan moet ek eintlik lelik en dom wees." Gevolglik hou jy op om vir jouself nuwe klere te koop en begin swak vaar in jou kursus wat jy op universiteit neem, al lyk jy inherent goed en het jy goed op skool presteer. Hierdie tipe denke veroorsaak ook dat jy konstant goed uitstel - byvoorbeeld as jy voel jy sal dalk misluk in iets, dan sal jy heel moontlik sekerlik onttrek en selfs nie eers probeer nie.
Emosies is nie die realiteit nie, maar dit is maklik om jou gevoelens te verwar met jou instink of "gut feeling". Byvoorbeeld om vir jouself te sê, "omdat ek so angstig voel om my eie besigheid te begin, is ek net nie bedoel om 'n entrepreneur te wees nie." Maar daarteenoor, as jy jou vrese konfronteer, help dit jou om geestelike krag te bou.
Jy kan dalk die Wyse brein-tegniek oorweeg:
Die wyse brein
Jou brein het drie verskillende state, die redelike brein, die emosionele brein en die wyse brein. Elkeen van ons beskik oor hierdie drie state, maar die meeste mense is geneig om slegs een van hul te gebruik.
Ek mens gebruik sy:
Redelike brein wanneer hul 'n situasie intelektueel benader. Hul beplan en maak besluite op grond van die feite wat beskikbaar is.
Die emosionele brein word gebruik wannneer gevoelens jou gedagtes en gedrag beheer. Dan mag jy dalk impulsief optree sonder om die gevolge in ag te neem.
Die wyse brein verwys na 'n balans tussen die emosionele en die intellektuele. Hiervolgens kan jy jou gevoelens herken en respekteer, maar terselftertyd reageer op 'n rasionele wyse.